b'\n_START_ARTICLE_\nVytautas Jonas Tarasonis\n_START_SECTION_\nVaikyst\xc4\x97\n_START_PARAGRAPH_\nGim\xc4\x97 Lietuvos kariuomen\xc4\x97s karininko Vlado Tarasonio \xc5\xa1eimoje. 1931\xe2\x80\x931941 m. Tarasoni\xc5\xb3 \xc5\xa1eima gyveno Vilkavi\xc5\xa1kyje, t\xc4\x97vas tarnavo 4 art. pulke, v\xc4\x97liau Vilkavi\xc5\xa1kio apskrities karo komendant\xc5\xabroje, s\xc5\xabnus Vytautas mok\xc4\x97si gimnazijoje._NEWLINE_1941 m. bir\xc5\xbeelio 14 d. \xc5\xa1eima buvo i\xc5\xa1tremta \xc4\xaf Sibir\xc4\x85: t\xc4\x97vas \xc4\xaf lager\xc4\xaf Krasnojarsko kra\xc5\xa1te, motina su keturiais vaikais \xe2\x80\x93 \xc4\xaf Altajaus kra\xc5\xa1t\xc4\x85. Sibire Vytautas Tarasonis dirbo \xc4\xafvairius mi\xc5\xa1ko darbus, elektriku ir tekintoju stiklo fabrike.\n_START_SECTION_\nAkademin\xc4\x97 veikla\n_START_PARAGRAPH_\nV\xc4\x97liau mok\xc4\x97si ir baig\xc4\x97 vidurin\xc4\x99 mokykl\xc4\x85, Bijsko mokytoj\xc5\xb3 institut\xc4\x85, mokytojavo. 1955 m. gr\xc4\xaf\xc5\xbeo \xc4\xaf Lietuv\xc4\x85, t\xc4\x99s\xc4\x97 mokslus. 1958 m. baig\xc4\x97 Vilniaus universiteto Fizikos-matematikos fakultet\xc4\x85._NEWLINE_1958-1996 m. d\xc4\x97st\xc4\x97 fizik\xc4\x85 ir elektrotechnik\xc4\x85 Vilniaus lengvosios pramon\xc4\x97s technikume ir Vilniaus statybos technikume. 1975-1985 m. LSSR auk\xc5\xa1tojo ir specialiojo vidurinio mokslo ministerijos Mokslin\xc4\x97s-metodin\xc4\x97s tarybos fizikos sekcijos narys. 1995-1999 m. Lietuvos \xc5\xa0vietimo ir mokslo ministerijos Fizikos ir astronomijos mokymo ekspert\xc5\xb3 komisijos narys. 1980-1990 m. Vilniaus zonos technikum\xc5\xb3 (v\xc4\x97liau auk\xc5\xa1tesni\xc5\xb3j\xc5\xb3 mokykl\xc5\xb3) fizikos d\xc4\x97stytoj\xc5\xb3 metodin\xc4\x97s komisijos pirmininku._NEWLINE_1995 m. i\xc5\xa1leistas pirmasis lietuvi\xc5\xa1kas spalvotas fizikos vadov\xc4\x97lis FIZIKA 11-12 klasei. 1996 m. \xc5\xa1is vadov\xc4\x97lis \xc5\xa1vietimo ir mokslo ministerijos pripa\xc5\xbeintas geriausiu, apdovanotas pirmojo laipsnio premija. Nuo 1997 m. vadov\xc4\x97lis kasmet leid\xc5\xbeiamas dalimis: FIZIKA I; FIZIKA II; FIZIKA III. 2007 m. vadov\xc4\x97lis i\xc5\xa1verstas \xc4\xaf lenk\xc5\xb3 kalb\xc4\x85, naudojamas Lietuvos lenk\xc5\xb3 mokyklose.\n_START_SECTION_\nKarininkas\n_START_PARAGRAPH_\n1989 m. tremtini\xc5\xb3 bendrijoje sub\xc5\xabr\xc4\x97 i\xc5\xa1 tremties ir lageri\xc5\xb3 gr\xc4\xaf\xc5\xbeusius Lietuvos karininkus. 1990 m. prad\xc4\x97jus veikti Kra\xc5\xa1to apsaugos departamentui, kreip\xc4\x97si d\xc4\x97l gr\xc4\xaf\xc5\xbeusi\xc5\xb3j\xc5\xb3 karini\xc5\xb3 laipsni\xc5\xb3 atstatymo ir pak\xc4\x97limo. V\xc4\x97liau \xc5\xa1i karinink\xc5\xb3 grup\xc4\x97 sudar\xc4\x97 atkurtos Lietuvos atsargos karinink\xc5\xb3 s\xc4\x85jungos (LAKS) branduol\xc4\xaf._NEWLINE_1990 m. lapkri\xc4\x8dio 23 d. pirm\xc4\x85 kart\xc4\x85 po daugelio de\xc5\xa1imtme\xc4\x8di\xc5\xb3 tremtini\xc5\xb3 bendrija organizavo Lietuvos kariuomen\xc4\x97s dienos min\xc4\x97jim\xc4\x85. Vytautas Tarasonis skait\xc4\x97 prane\xc5\xa1im\xc4\x85 apie Lietuvos kariuomen\xc4\x97s k\xc5\xabrim\xc4\x85si, veikl\xc4\x85 ir likim\xc4\x85 sud\xc4\x97tinguose istorijos vingiuose._NEWLINE_1993 m. dav\xc4\x97 kario priesaik\xc4\x85 Lietuvos valstybei. 1994 m. Lietuvos Respublikos Vyriausyb\xc4\x97s potvarkiu suteiktas Kra\xc5\xa1to apsaugos dimisijos vyresniojo leitenanto laipsnis._NEWLINE_1995-1997 m. buvo LAKS valdybos narys.\n_START_SECTION_\nKita veikla\n_START_PARAGRAPH_\n1992-1996 m. buvo JAV lietuvi\xc5\xb3 \xc4\xafkurto Tautos fondo Lietuvos komiteto narys. Tautos fondo Lietuvos komitetas skirst\xc4\x97 Amerikos lietuvi\xc5\xb3 surinktas l\xc4\x97\xc5\xa1as kult\xc5\xabrinei ir tautinei veiklai Lietuvoje remti._NEWLINE_Epizodi\xc5\xa1kai dalyvavo Sausio 13-osios brolijos ir Vytaut\xc5\xb3 klubo veikloje. Laisvalaikiu kolekcionavo retas knygas, pa\xc5\xa1to \xc5\xbeenklus, \xc4\xafvairias senienas. Did\xc5\xbei\xc4\x85j\xc4\x85 dal\xc4\xaf eksponat\xc5\xb3 perdav\xc4\x97 Lietuvos Nacionaliniam, Vilkavi\xc5\xa1kio kra\xc5\xa1to, Vilniaus Sausio 13-osios mokyklos, Lietuvos Karo akademijos muziejams ir archyvams.\n_START_SECTION_\n\xc5\xa0eima\n_START_PARAGRAPH_\nVed\xc4\x99s, \xc5\xbemona Aldona Vyturyt\xc4\x97 Tarasonien\xc4\x97. U\xc5\xbeaugino tris vaikus - Valentin\xc4\x85, Vidmant\xc4\x85 ir R\xc5\xabt\xc4\x85. Sulauk\xc4\x97 penki\xc5\xb3 vaikai\xc4\x8di\xc5\xb3 - Gretos, Lino, Linos, Aleksandro ir Adomo.'